Chrám svätého Demetera (Sliven)

Chrám svätého Demetera (), alebo Katedrálny chrám svätého Demetera () je chrám Bulharskej pravoslávnej cirkvi z prvej polovice 19. storočia, ktorý sa nachádza v meste Sliven v Slivenskej oblasti v juhovýchodnom Bulharsku.

Budova má pridelený štatút kultúrnej pamiatky národného významu.

Je katedrálnym chrámom Slivenskej eparchie.

 Lokalita 
Celkový pohľad na chrám zo severozápadu|náhľad|vľavo
Chrám svätého Demetera sa nachádza v centrálnej časti mesta Sliven v susedstve budovy slivenskej radnice.

 Dejiny 
Chrám bol postavený v priebehu roku 1831 na mieste, kde už predtým stál malý chrám, ktorý však v roku 1815 vyhorel v dôsledku veľkého požiaru v mestskej obchodnícko-remeselníckej štvrti. Zaujímavé je, že chrám bol postavený s finančnou pomocou sultána Mahmuda II., ktorý na výstavbu pridelil 25 000 grošov prostredníctvom zvýhodnenej pôžičky. Toto rozhodnutie bolo zrejme prijaté kvôli veľkému prílevu kresťanských emigrantov opúšťajúcich krajinu po rusko-tureckej vojne v roku 1828, keď Osmanská ríša chcela vrátiť daňových poplatníkov na svoje územie.

Chrám bol vysvätený v roku 1834. V roku 1870, po vzniku Bulharského exarchátu, bola založená aj Slivenská eparchia. V roku 1873 prvý slivenský metropolita Serafim, po jeho príchode do Slivenu vysvätil Chrám svätého Demetera na katedrálny chrám. Až do oslobodenia Bulharska bol chrám centrom charitatívnych iniciatív. Poskytoval pomoc školám a komunitným centrám prostredníctvom príjmov zo svojich majetkov a darov od bohatých občanov.

V roku 1966 bol budove pridelený štatút kultúrnej pamiatky národného významu.

29. júna 1971, počas reštaurátorských prác, vypukol v chráme požiar, ktorý zničil vyrezávaný strop ženského oddelenia a časť ikon a ikonostas bol silne zadymený.

V roku 2005 prebehli reštauračné práce na vonkajšej fasáde chrámu. V roku 2009 prebehli reštauračné práce na ikonostase chrámu.

Chrám je v súčasnosti (2025) plne funkčným chrámom Bulharskej pravoslávnej cirkvi a konajú sa v ňom pravidelne Božské liturgie.

 Charakteristika 
Detailný pohľad na chrámovú zvonicu|náhľad|vľavo
Slivenský Chrám svätého Demetera je postavený trojloďová pseudobazilika v architektúre bulharského národného obrodenia. Budova dosahuje dĺžky 29 metrov a šírky 15 metrov. Rozloha chrámu dosahuje veľkosti 461 m². Je zasadená 1 meter pod úroveň okolitého terénu. V západnej časti chrámu sa nachádza empora.

Budova má okrem hlavného západného vchodu, dva vchody v južnej fasáde (jeden vedúci do priestoru lode a jeden k oltárnemu priestranstvu) a jeden v západnej fasáde. Pri južnom vchode do chrámu (vchod vedúci do priestoru lode) sa nachádza nízka zvonica.

Vnútorné priestranstvo je rozdelené na jednotlivé lode dvomi radmi po siedmich stĺpoch.

Pri východnej fasáde chrámu, na nádvorí, sú pochovaní všetci metropoliti zo Slivenu. 

 Výzdoba interiéru 
Ikonostas je dlhý 14 a vysoký 4,75 metra a vyznačuje sa veľkou umeleckou hodnotou. Je celý vyzdobený výraznou drevorezbou, kde prevládajú rastlinné motívy. Drevorezba ikonostasu, ako aj ikony sú dielom majstrov trevnenskej umeleckej školy, boli zhotovené v priebehu 30. rokov 19. storočia a patria k významným dielam bulharskej obrodeneckej maľby a umeleckej drevorezby.

Autorom väčšiny ikon je Joanikij Papavitanov, pričom na šiestich ikonách z cárskeho radu sa nachádza jeho podpis, ako aj sponzorské nápisy s rokom a mesiacom zhotovenia. Okrem neho sa na výzdobe podieľal aj ďalší trevnenský majster, Simeon Canov. Novšie chrámové ikony boli zhotovené v roku 1925 a nasledujúcich rokoch a ich autorom je maliar ikon Atanas K. Kavrăkov.

Umelecky hodnotný je aj biskupský trón s bohatými kvetinovými a zvieracími biblickými motívmi.

 Štatút a dôvod pamiatkovej ochrany 
Kategória: kultúrna pamiatka národného významu

Dátum zapísania do zoznamu kultúrnych pamiatok: 1966

Dôvod ochrany: architektonicko-staviteľská a umelecká hodnota stavby

 Galéria 

 Referencie 

 Iné projekty 

Kategória:Pravoslávne chrámy v Bulharsku
Kategória:Katedrály v Bulharsku
Kategória:Kultúrne pamiatky v Bulharsku
Kategória:Stavby v Slivene
Kategória:Kostoly zasvätené svätému Demeterovi
Kategória:Kostoly z obdobia bulharského národného obrodenia
Kategória:Architektúra z 1831